Diari Oficial de la Generalitat Valenciana


Sumari del DOGV 2738, del 30-04-1996 (1996/838070)

ORDRE de 19 d'abril de 1996, de la Conselleria de Treball i Afers Socials per la qual es regulen ajudes a la desocupació agrària.
---------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/19/(2)/dof/vci/html**

### Dades del document

Número de DOGV
:   2738

Data del DOGV
:   30-04-1996

Secció del DOGV
:   DISPOSICIONS GENERALS

Número del document
:   1996/838070


Data del document
:   19-04-1996

Organisme emissor
:   Conselleria de Treball i Afers Socials

Tipus de document
:   Ordre

Correcció d'errades

Anàlisi jurídica

ORDRE de 19 d'abril de 1996, de la Conselleria de Treball i Afers Socials per la qual es regulen ajudes a la desocupació agrària.   
A fi de pal·liar en la mesura que siga possible la difícil situació que travessa el mercat laboral valencià, especialment en el camp agrícola, la Conselleria de Treball i Afers Socials estableix un programa d'ajudes dirigides a atendre la desocupació agrària estacional.  
Aquest programa complementa l'anomenat Pla d'Actuacions per a la Millora Rural (PAMER), que està principalment dirigit a generar ocupació en comarques forestals.  
Per això, i en virtut de les facultats que em confereix l'article 35 de la Llei 5/1983, de 30 de desembre, del Govern Valencià i la Llei d'Hisenda Pública,  
ORDENE  
Article 1. Objectius  
La Conselleria de Treball i Afers Socials estableix amb aquesta ordre un programa d'ajudes destinades a pal·liar la desocupació agrària estacional en la Comunitat Valenciana.  
Article 2. Destinataris  
En seran destinataris els ens locals de la Comunitat Valenciana que no han estat perceptors de les ajudes destinades a la millora de l'ocupació rural establida en l'Ordre de 16 de gener de 1996 (que estableix un nou Pla d'Actuacions per a la Millora de l'Ocupació Rural per a l'exercici de 1996, DOGV de 18.01.96), i que promoguen la realització d'obres i/o serveis d'utilitat social per als quals siguen contractats aturats agrícoles, sempre que reunisquen els requisits de l'article següent.  
Article 3. Requisits  
Amb caràcter general les obres i serveis hauran de reunir els requisits següents:  
a) El pressupost de les obres no podrà superar la quantia de 5.000.000 de pessetes per memòria presentada, del qual almenys el 75% correspondrà al cost de la mà d'obra.  
b) Les dates d'inici i de fi de les obres i serveis hauran d'estar compreses entre el dia 1 de maig i el dia 31 d'octubre de 1996.  
c) L'execució haurà de ser realitzada per gestió directa dels ens locals.  
d) Els treballadors contractats hauran d'estar inscrits com a aturats agrícoles en les oficines del INEM.  
e) Les obres respondran necessàriament al concepte d'obres de reposició i hauran de tenir una durada mínima de tres mesos. S'exceptua d'aquesta obligació els municipis que reben una subvenció igual o inferior a 500.000 pessetes.  
Article 4. Ajudes i quanties  
Les ajudes establides en aquesta ordre es concediran a càrrec de la línia 409, del programa 322.10, del pressupost de despeses de la Generalitat Valenciana per a 1996, dotada amb un import global màxim de 234.775.126 de pessetes.  
La quantia de les ajudes que es concediran als ens locals sol·licitants estarà en funció del cost de contractació d'aturats, inclosa la cotització empresarial a la Seguretat Social. A aquest efecte es podrà assolir el 90% del cost per memòria presentada, sempre que el 75% d'aquesta memòria corresponga a mà d'obra.  
Els criteris que determinaran la quantitat màxima que corresponga a cada ens local sol·licitant seran els següents:  
a) El 30% de la dotació pressupostària en el programa es dividirà pel nombre de sol·licitants i el resultat constituirà una quantitat en concepte de subvenció mínima.  
b) El 70% restant serà distribuït segons els següents criteris:  
1. Un 50% proporcional a l'atur agrícola registrat en la localitat sol·licitant.  
2. Un 20% on es prioritzaran aquelles memòries destinades a la realització d'obres i serveis que s'acullen a programes de millora del medi ambient, serveis socials i promoció econòmica local.  
La suma de les quantitats a) i b) constituirà la subvenció màxima per entitat sol·licitant; no obstant això, en cap cas la subvenció que es concedirà no podrà ser de tal quantia que, aïlladament o en concurrència amb subvencions o ajudes atorgades per altres administracions o per altres ens públics o privats, puga ser superior a l'ajuda sol·licitada, ni a les quanties que operen com a límits especificats per memòria presentada i ens local sol·licitant.  
Article 5. Sol·licitants, documentació i terminis  
Els ens locals que pretenguen beneficiar-se de les subvencions establides en aquest capítol, les sol·licitaran en les direccions territorials de Treball de les províncies respectives, sense perjudici del que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
A la sol·licitud de l'entitat local, que haurà d'anar subscrita per l'alcalde-president d'aquesta, s'hi adjuntarà necessàriament, perquè siga tramitada, la següent documentació:  
a) Memòria/es de la/les obra/es i/o servei/s i si s'escau el projecte quan per la quantia i el volum, així ho exigisquen les disposicions legals i reglamentàries vigents. En qualsevol cas les memòries o projectes hauran de contenir un pressupost detallat per partides, i quan es referisca a obres, per unitats i preus unitaris.  
b) Plànol de localització.  
c) Certificat d'altres ajudes sol·licitades amb la mateixa finalitat en altres institucions públiques o privades.  
d) Certificat de dades de domiciliació bancària.  
e) Posteriorment, s'adaptaran les memòries presentades per cada un dels ens locals sol·licitants a la quantitat que li pot correspondre per memòria o municipi en virtut del barem establit en l'article anterior.  
El termini per a la presentació de sol·licituds serà d'un mes comptador des del dia de publicació de l'ordre.  
Article 6. Competències, resolució i recursos  
Rebudes les sol·licituds, les direccions territorials de la Conselleria de Treball i Afers Socials verificaran aquestes. Quan la sol·licitud no complisca els requisits assenyalats en l'article 71 de la Llei de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb aquesta ordre resulte exigible, es requerirà l'interessat perquè, en el termini de 10 dies, repare la falta o adjunte els documents preceptius, amb la indicació que, si no ho fa, perdrà el dret de la seua petició i s'arxivarà l'expedient sense cap més tràmit.  
El termini màxim per tramitar i resoldre els expedients serà de dos mesos comptadors des de la data de finalització del termini de presentació de sol·licituds fixat en aquesta ordre. S'entendran desestimades les ajudes sol·licitades pel transcurs de l'esmentat període de temps sense que hi haja una resolució expressa. En aquest supòsit, i perquè siga eficaç, els interessats hauran d'acreditar l'acte presumpte mitjançant una certificació emesa per l'òrgan competent per resoldre.  
La competència per a la concessió o denegació de les ajudes sobres desocupació agrària escaurà, per delegació del conseller de Treball i Afers Socials, als directors territorials de Treball de les províncies a què pertanguen les entitats locals sol·licitants.  
Les resolucions a què es refereixen els paràgrafs anteriors exhaureixen la via administrativa i en la seua contra es podrà interposar un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors des de la notificació de la resolució corresponent.  
Article 7. Pagament i justificació  
1. El 40% de la subvenció concedida es lliurarà una vegada que haurà estat presentada en les direccions territorials de Treball la certificació d'inici de l'obra, en la qual conste la selecció dels treballadors contractats.  
2. El 20% serà fet efectiu una vegada justificades les despeses en concepte de salaris i de Seguretat Socials corresponents a la subvenció concedida, en una quantia igual o superior a la lliurada en primer lloc.  
3. El 40% restant serà lliurat una vegada conste la certificació de la finalització de l'obra o servei i quan hauran estat justificades totes les despeses, corresponents a la subvenció concedida.  
Les corporacions locals podran justificar les quantitats lliurades mitjançant un certificat del secretari o de l'interventor on es detallen les actuacions realitzades i el seu cost, sense perjudici que les direccions territorials de Treball puguen demanar la documentació complementària que s'estime oportuna.  
La justificació de les obres o serveis subvencionats s'haurà de presentar en les direccions territorials de Treball respectives abans del dia 12 de novembre de 1996.  
L'incompliment de qualsevol condició, terme o manera previst en aquesta ordre, o l'específicament determinat en la corresponent resolució de concessió podrà ser motiu suficient per resoldre, totalment o parcialment, la subvenció atorgada, amb l'exigència del reintegrament de les quantitats indegudament percebudes i de l'interés de demora, si s'escau, des del moment del pagament de la subvenció. En tot cas, caldrà l'obertura d'un expedient en el qual caldrà donar audiència als interessats.  
Article 8. Requisits generals  
Els peticionaris de les ajudes regulades en aquesta ordre hauran d'acreditar, abans del cobrament, que es troben al corrent en les seues obligacions tributàries i amb la Seguretat Social. Així mateix, hauran de comunicar l'obtenció de subvencions o d'ajudes per a la mateixa finalitat, procedent de qualssevol administracions o ens públics.  
Article 9. Revisió d'expedients  
Produirà la resolució parcial o total de les subvencions concedides i es procedirà, si s'escau, al reintegrament de les quantitats indegudament percebudes i a l'exigència de l'interés de demora des del moment del pagament de la subvenció en els següents casos:  
a) L'incompliment per part dels beneficiaris dels termes, modes i condicions en els títols precedents, així com d'aquelles obligacions que assumeixen una vegada acceptades aquelles.  
b) Incórrer en qualsevol dels supòsits de l'article 47.9 de la Llei d'Hisenda Pública de la Generalitat Valenciana.  
L'esmentada resolució parcial o total requerirà per ser adoptada l'obertura d'un expedient, del qual es donarà audiència als interessats, i en serà l'òrgan competent el mateix que va dictar la resolució controvertida.  
En el cas de ser exigit el reintegrament total o parcial de la subvenció, aquest haurà de produir-se en el termini dels quinze dies hàbils següents al de la notificació de la resolució.  
Transcorregut aquest termini sense haver-se procedit al reintegrament i una vegada definitiva la resolució, es procedirà conformement amb el RD 1.684/1990, de 20 de desembre, pel qual s'aprova el Reglament General de Recaptació.  
El falsejament o l'ocultació de dades i documents, quan afecten substancialment la concessió i el lliurament de fons públics, produirà, a més, la deducció de responsabilitats en l'ordre jurisdiccional pertinent.  
Article 10. Control, avaluació i seguiment  
La Conselleria de Treball i Afers Socials, a través de les seues direccions territorials, durà a cap les funcions de control de les subvencions concedides, conformement amb les instruccions emeses per la Direcció General de Treball.  
Escaurà a la Direcció General de Treball realitzar les funcions d'avaluació dels diversos programes en conjunt i del seu seguiment en l'àmbit de la Comunitat Valenciana.  
Per a la realització d'aquestes funcions s'utilitzaran tots els mitjans que estiguen a disposició de la Conselleria de treball i Afers Socials, fins i tot la contractació amb tercers i la col·laboració en el marc que escaiga de la Inspecció de Treball i Seguretat Social.  
A l'efecte que tinga difusió pública, les obres i/o serveis que es realitzen hauran de ser identificades mitjançant un cartell o amb la inserció de les resolucions de concessió al tauler d'anuncis de l'ens local, amb indicació de la circumstància de la seua realització en col·laboració amb la Conselleria de Treball i Afers Socials.  
DISPOSICIONS FINALS  
Primera  
Es faculta el director general de Treball per dictar totes les instruccions i circulars que calga per a l'execució del que disposa aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 19 d'abril de 1996  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI